《碧云引》
元代·陈泰

碧虚道人结茆屋，千个万个琅玕竹。碧水冷冷冰雪生，虚中荡荡乾坤宿。

风吹碧云行竹间，时与白云相往还。道人振策出云外，长笑始知云未閒。

华山高，门不闭，头发鬅鬙吾欲睡。被渠苦劝出山来，面颊无光眼睛翳。

试问渠，又无语，一碧虚明或归去。桃花流水几春秋，如此天地吾何愁。

作者简介：元长沙茶陵人，字志同，号所安。仁宗延祐初举于乡，以《天马赋》得荐，官龙泉主簿。生平以吟咏自怡，出语清婉有致。有《所安遗集》。